EFTA-Tilsynsmyndighedens afgørelse

nr. 244/02/KOL

af 11. december 2002

om ændring af EFTA-Tilsynsmyndighedens beslutning nr. 71/94/KOL om Norges status med hensyn til infektiøs hæmatopoietisk nekrose og viral hæmoragisk virusseptikæmi og om ophævelse af EFTA-Tilsynsmyndighedens beslutning nr. 159/98/KOL

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, særlig artikel 109 og protokol 1 dertil,

under henvisning til aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 dertil,

under henvisning til den i kapitel I, punkt 4.1.5, i bilag I til EØS-aftalen omhandlede retsakt,

"Rådets direktiv 91/67/EØF om dyresundhedsmæssige betingelser for afsætning af akvakulturdyr og -produkter",

som tilpasset ved protokol 1 til EØS-aftalen, særlig artikel 5 i retsakten, og

ud fra følgende betragtninger:

Norge blev ved EFTA-Tilsynsmyndighedens beslutning nr. 71/94/KOL(1) af 27. juni 1994 anerkendt som godkendt kontinentalzone og godkendt kystzone for fisk med hensyn til infektiøs hæmatopoietisk nekrose og hæmoragisk virusseptikæmi.

EFTA-Tilsynsmyndigheden indførte ved sin beslutning nr. 220/96/KOL(2) af 4. december 1996 om ændring af beslutning nr. 71/94/KOL en ikke-godkendt stødpudezone langs den russiske grænse, bestående af den norske del af afvandingsområderne for Grense Jakobselv og Pasvikelv og elvene mellem disse og det tilliggende kystområde.

På grund af et bekræftet tilfælde af viral hæmoragisk virusseptikæmi i distriktet Sogn og Fjordane udelukkede EFTA-Tilsynsmyndigheden ved sin beslutning nr. 159/98/KOL(3) af 25. juni 1998 afvandingsområdet for Rødeggevannet og Rødeggevassdraget ud til flodmundingen fra den godkendte zone for så vidt angår denne sygdom.

Den norske regering underrettede ved brev af 19. marts 2002 EFTA-Tilsynsmyndigheden om, at det bekræftede tilfælde af viral hæmoragisk virusseptikæmi omhandlet i beslutning nr. 159/98/KOL med største sandsynlighed skyldtes kontaminering af prøven på analyselaboratoriet.

Den norske regering anmodede derfor EFTA-Tilsynsmyndigheden om at ophæve sin beslutning nr. 159/98/KOL.

Den norske regering har tilvejebragt de yderligere oplysninger, som Tilsynsmyndigheden anmodede om.

EFTA-Tilsynsmyndigheden har vurderet alle de relevante oplysninger, som den norske regering har fremsendt.

Status som godkendt kontinentalzone og godkendt kystzone synes at kunne genoprettes for afvandingsområdet for Rødeggevannet og Rødeggevassdraget ud til flodmundingen.

EFTA-Tilsynsmyndigheden mener det derfor berettiget at ophæve sin beslutning nr. 159/98/KOL.

EFTA-Tilsynsmyndigheden henviste ved afgørelse nr. 201/02/KOL sagen til EFTA-Veterinærudvalget, der bistår EFTA-Tilsynsmyndigheden.

De i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. EFTA-Tilsynsmyndighedens beslutning nr. 71/94/KOL om Norges status med hensyn til infektiøs hæmatopoietisk nekrose og viral hæmoragisk virusseptikæmi, ændret ved beslutning nr. 220/96/KOL og nr. 159/98/KOL, ændres således:

1) Punkt 1 affattes således:

"1. De dele af Norge, der er omtalt i bilaget, anerkendes som godkendt kontinentalzone og godkendt kystzone for fisk med hensyn til infektiøs hæmatopoietisk nekrose og viral hæmoragisk virusseptikæmi."

2) Bilaget affattes således:

"Bilag

IHN

Norge, med undtagelse af den norske del af afvandingsområderne for Grense Jakobselv og Pasvikelv og elvene mellem disse og det tilliggende kystområde.

VHS

Norge, med undtagelse af den norske del af afvandingsområderne for Grense Jakobselv og Pasvikelv og elvene mellem disse og det tilliggende kystområde."

2. EFTA-Tilsynsmyndighedens beslutning nr. 159/98/KOL ophæves.

3. Denne beslutning træder i kraft den 20. december 2002.

4. Denne beslutning er rettet til Norge.

5. Kun den engelske udgave af denne beslutning er autentisk.

Udfærdiget i Bruxelles, den 11. december 2002.

På EFTA-Tilsynsmyndighedens vegne

Einar M. Bull

Formand

(1) EFT L 247 af 22.9.1994, s. 45.

(2) EFT L 78 af 20.3.1997, s. 32.

(3) EFT L 244 af 3.9.1998, s. 18.